Shoshilinch tibbiy yordam qamrovini kengaytirish boʻyicha koʻrsatmalar berildi

20.11.2020
Prezident Shavkat Mirziyoyev Respublika shoshilinch tibbiy yordam ilmiy markaziga tashrif buyurdi.
Bu yerda kardiojarrohlik, transplantologiya va neyro-qon-tomir jarrohligi boʻlimlari uchun 75 oʻrinli yangi bino qurilmoqda. Buning natijasida mazkur murakkab yoʻnalishlarda zamonaviy sharoit yaratiladi, ham jarrohlik amaliyotlari oʻtkazish qamrovi oshadi.
Ushbu boʻlimlarda yiliga qoʻshimcha 3 ming bemorga yuqori texnologik shoshilinch tibbiy yordam koʻrsatishga imkoniyat boʻladi. Bu yerda ishlaydigan shifokorlar Avstriya, Turkiya va Yaponiyadagi yetakchi tibbiy ilmiy markazlarda malaka oshirib qaytdi.
Bundan tashqari, intervension muolajalar boʻlimida har yili qoʻshimcha mingdan ziyod oʻtkir koronar sindrom, bosh miya qon aylanishining oʻtkir buzilishida yuqori darajadagi minimal invaziv diagnostika va davolash muolajalari oʻtkaziladi.
Shuningdek, binoda reanimatsiya boʻlimi, intensiv davolash oʻrinlari, amaliyot boʻlimlari, yuqori texnologik uskunalarga ega tashxislash boʻlimi boʻladi. Yangi imorat 2021-yilda foydalanishga topshiriladi.
Prezident boʻlimlar qurilishini koʻzdan kechirdi. Bu shifoxona ilmiy markaz ekaniga alohida urgʻu berib, malakali xizmat qamrovini kengaytirish zarurligini ta’kidladi. Buning uchun uni birlamchi boʻgʻin bilan bogʻlash, chet eldan olimlarni jalb etib, joylardagi shifokorlar bilan tajriba almashtirish yuzasidan koʻrsatmalar berildi.